ทัวร์อุ้มเศรษฐกิจภูธร
โพสต์ทูเดย์ - ท่องเที่ยวหนุนเศรษฐกิจภาคเหนือและภาคใต้ แบงก์ชาติชี้เชียงใหม่ดีต่อเนื่องถึงไตรมาส 2
16 เม.ย. 2559

โพสต์ทูเดย์ - ท่องเที่ยวหนุนเศรษฐกิจภาคเหนือและภาคใต้ แบงก์ชาติชี้เชียงใหม่ดีต่อเนื่องถึงไตรมาส 2
ธนาคารแห่งประเทศไทย (ธปท.) เปิดเผยรายงานแนวโน้มธุรกิจภาคเหนือ ซึ่งเป็นผลจากการสำรวจภาวะธุรกิจทั้งในเขตภาคเหนือตอนบนและตอนล่าง ไตรมาสแรกปีนี้พบว่าในส่วนของธุรกิจการท่องเที่ยวในแหล่งท่องเที่ยวหลักยังดีตามคาด ธุรกิจโรงแรมในจ.เชียงใหม่ ได้รับอานิสงส์จากเทศกาลตรุษจีน ทำให้มีนักท่องเที่ยวจากจีนเดินทางเข้ามามากขึ้น โดยเฉพาะรูปแบบการเดินทางเข้ามาท่องเที่ยวด้วยตนเอง ขณะที่กลุ่มยุโรปก็เริ่มกลับเข้ามามากขึ้น 
ทั้งนี้ ในไตรมาสแรก โรงแรมและที่พักในจ.เชียงใหม่ ส่วนใหญ่มีอัตราการเข้าพักเพิ่มขึ้นโดยเฉพาะช่วงเทศกาลตรุษจีนหลายแห่งเต็ม และสามารถปรับราคาเพิ่มขึ้นได้ ด้านโรงแรมใน จ.นครสวรรค์ มีอัตราการเข้าพักดีขึ้น ผลจากการจัดงานกีฬาที่สำคัญในจังหวัด งานมหกรรมอาชีวศึกษาระดับชาติและเทศกาลตรุษจีน
สำหรับแนวโน้มไตรมาส 2 คาดว่ายังดีอยู่แม้จะเริ่มเข้าสู่ช่วงโลว์ซีซั่นของการท่องเที่ยวโดยโรงแรมบางแห่งใน จ.เชียงใหม่ มียอดจองช่วงเทศกาลสงกรานต์ในระดับสูง บางแห่งได้ยอดจองจากกลุ่มยุโรปกลับเข้ามามากขึ้น ขณะที่นักท่องเที่ยวจีนยังคงเข้ามาต่อเนื่อง
อย่างไรก็ตาม ในส่วนธุรกิจนำเที่ยวและของที่ระลึกใน จ.เชียงใหม่ บางรายมียอดขายลดลงเล็กน้อย จากพฤติกรรมนักท่องเที่ยวชาวจีนนิยมเดินทางเข้ามาเองมากขึ้น โดยหาข้อมูลแหล่งท่องเที่ยวและที่พักผ่านออนไลน์ แทนการใช้บริการจากบริษัทนำเที่ยว ส่วนธุรกิจจำหน่ายของที่ระลึกใน จ.น่าน มียอดขายลดลง เนื่องจากผู้บริโภคระมัดระวังการใช้จ่าย และคาดว่าไตรมาส 2 จะยังไม่ดีนัก จากพฤติกรรมนักท่องเที่ยวจีนที่เปลี่ยนไป
สำหรับธุรกิจอื่นในภาคเหนือที่ดีกว่าที่ ธปท.คาดไว้ คือธุรกิจจำหน่ายสินค้าอุปโภคบริโภคส่วนใหญ่ยอดขายทรงตัว โดยธุรกิจค้าปลีกค้าส่งรายใหญ่บางรายสามารถเพิ่มยอดขายได้เล็กน้อยจากการเร่งจัดโปรโมชั่น
ด้าน นายวัฒนา ธนาศักดิ์เจริญ กรรมการรองเลขาธิการหอการค้าไทย และประธานคณะกรรมการพัฒนาเศรษฐกิจพื้นที่ภาคใต้ กล่าวว่า ตลอดปีนี้ภาคการท่องเที่ยวและอัตราการขยายตัวของภาคอสังหาริมทรัพย์ในเมืองท่องเที่ยวหลักของภาคใต้ เช่น จ.กระบี่ ภูเก็ต เกาะสมุย จ.สุราษฎร์ธานี และ อ.หาดใหญ่ จ.สงขลา ยังคงเป็นพระเอกในการช่วยพยุงเศรษฐกิจในภาคใต้ชดเชยราคายางพาราและปาล์มน้ำมันยังคงอยู่ในระดับต่ำ
“รายได้หลักของภาคใต้มีเพียง 3 เรื่อง คือ ยางพารา ปาล์ม และประมง ซึ่งหากทั้ง 3 ตัวนี้ไม่ดีนักทำให้ภาวะเศรษฐกิจของภาคใต้ไม่กระเตื้อง ส่วนการท่องเที่ยวจะเป็นเพียงรายได้ที่เข้ามาเติมเต็มรายได้ของประชาชนในภาคใต้เท่านั้น เมื่อรายได้หลักยังไม่ดี กำลังซื้อของประชาชนยังไม่ดีเงินสะพัดที่จะมาจากเศรษฐกิจระดับฐานรากก็ยังไม่มี จึงรอความหวังจากคนในระดับกลางที่ยังพอมีใช้จ่าย แต่คนกลุ่มนี้ก็ยังไม่ค่อยใช้จ่ายเงินอยู่ดี ทำให้มองว่าเศรษฐกิจภาคใต้ก็ยังคงชะลอตัวต่อเนื่อง” นายวัฒนา กล่าว